1Tausta

Komissio (Eurostat) kerää kalastustuotteiden maihintuontia koskevia tilastotietoja asetuksen (EY) N:o 1921/2006, jäljempänä ’asetus’, mukaisesti. Asetuksen 2 artiklan mukaan kalastustuotteet on tuotu maihin jäsenvaltion alueelle, kun ne on tuonut maihin EU:n tai Euroopan vapaakauppaliiton (EFTA) kalastusalus tai kun EU:n kalastusalus on tuonut ne maihin muualla kuin EU:n alueella ja myöhemmin tuonut ne EU:hun. Asetuksen 10 artiklassa todetaan, että komissio antaa Euroopan parlamentille ja neuvostolle kolmen vuoden välein kertomuksen, jossa arvioidaan erityisesti koottujen tilastotietojen merkittävyyttä ja laatua. Kertomuksessa on selvitettävä myös maihintuontia koskevan tilastotiedon koonti- ja käsittelyjärjestelmän kustannustehokkuutta ja ehdotettava parhaita käytäntöjä, joilla voidaan vähentää työmäärää kansallisella tasolla ja lisätä tilastotietojen käyttökelpoisuutta ja laatua.

Asetusta sovelletaan EU:n jäsenvaltioihin sekä Norjaan ja Islantiin. Asetus koskee merisaaliin maihintuontia, minkä vuoksi raportointivelvollisuus ei koske sisämaavaltioita (5 jäsenvaltiota: Tšekki, Luxemburg, Unkari, Itävalta ja Slovakia).

Tämä kertomus perustuu 1) ilmoittavien jäsenvaltioiden Eurostatille toimittamiin maihintuonnin laatua viitevuonna 2019 koskeviin selvityksiin, 2) sääntöjen noudattamista koskeviin analyyseihin ja 3) Eurostatin keräämiin kustannustietoihin.

Komissio hyväksyi asetuksen mukaisesti toimitetut edelliset arviointikertomukset maihintuontia koskevista tilastotiedoista marraskuussa 2010, huhtikuussa 2014, toukokuussa 2016 ja helmikuussa 2019.

Euroopan kalastustilastot sisältävät maihintuontia koskevien tietojen lisäksi myös yksityiskohtaisia tietoja saaliista, laivastoista ja vesiviljelystä. Myös muut komission yksiköt, pääasiassa meri-ja kalastusasioiden pääosasto PO MARE keräävät suuria määriä tietoja neuvoston asetuksen (EY) N:o 1224/2009 ja asetuksen (EU) N:o 2017/1004 nojalla yhteisen kalastuspolitiikan hallinnointia varten. Eurostatin keräämät tilastotiedot ja meri- ja kalastusasioiden pääosaston keräämät tiedot ovat osittain päällekkäisiä. Tämä kertomus kattaa ainoastaan Eurostatin keräämät tilastotiedot jäsenvaltioiden alueelle vuonna 2019 maihintuotujen kalastustuotteiden kokonaismääristä ja yksikköarvoista.

Eurostat käynnisti vuonna 2018 Euroopan kalastustilastojen selkeyttämistä ja yksinkertaistamista koskevan hankkeen (”Streamlining and simplifying European fishery statistics”). Hankkeessa arvioidaan vesiviljelyä, saaliita ja maihintuontia koskevia nykyisiä tilastoja sekä tulevien toimintavaihtoehtojen ja mahdollisen tulevan lainsäädännön vaikutuksia. Arviointi, joka kattoi myös asetuksen täytäntöönpanon, saatiin päätökseen vuonna 2019. Vaikutustenarviointi käynnistettiin vuonna 2020, ja se oli lähes valmis tätä kertomusta laadittaessa.

2 Tärkeimmät tulokset

2.1 Oikea-aikaisuus ja täydellisyys

2.1.1 Oikea-aikaisuus

Tietojen toimittamisen oikea-aikaisuus on parantunut viime vuosina. Useimmat ilmoittavat maat ovat toimittaneet tiedot ajoissa. Viitevuonna 2019 kolmasosa ilmoittavista maista toimitti tietoja, joihin oli tehtävä joitakin korjauksia. Tarvittavat korjaukset toimitettiin useimmissa tapauksissa kohtuullisessa ajassa.

Komissio (Eurostat) julkaisee tiedot heti niiden validoinnin jälkeen. Tietoja voidaan tarkistaa milloin tahansa tarpeen mukaan.

2.1.2 Täydellisyys

Tietojen täydellisyyttä ovat parantaneet jäsenvaltioiden toteuttamat toimet, joilla ne ovat pyrkineet merkittävästi laajentamaan tutkimuksiensa kattavuutta eri alustyyppien, ulkomaalaisten alusten ja kalalajien osalta.

2.2 Yhtenäisyys

2.2.1 Laatu ja tarkkuus

Eurostat laatii maihintuontia koskevista tilastoista laatuselvityksiä kolmen vuoden välein. Niissä kuvataan tiedonkeruun menetelmät ja laatunäkökohdat maiden oman arvioinnin perusteella. Eurostat käyttää kansallisia laatuselvityksiä EU:n tason laatuselvityksen laatimisessa.